**Karmiinpunane** värv on saanud oma nime tumepunase pigmendi karmiini järgi, mida tavaliselt saadakse kahte liiki putukate emasisenditelt. Need putukad on košenillitäid ehk kilptäilaste hulka kuuluv putukad *Dactylopius coccus*’ed, kes elavad parasiitidena viigikaktustel või kermesed, kes elavad parasiitidena sarlakpunasel tammel. Saadud pigmendi peamine värvaine on vastavalt kas karmiinhape (C22H20O13) või kermesiinhape (C16H10O8). Peamine keemiline erinevus nende hapete vahel on karmiinhappe skeletis sisalduv glükosüülasendaja.

Karmiini on kasutatud enam kui kaks tuhat aastat, ent saadud pigment ei ole väga stabiilne – välja arvatud juhul, kui seda hoitakse kuivas kohas ja see ei ole valguskindel ning pleegib isegi hõõglambi valguses. Eelnimetatud pigmenti ei saa kasutada happelistes ja aluselistes tingimustes ning seepärast on samast pigmendist olemas ka stabiilsemad sünteetilised versioonid.

Karmiin on põhipigment, mis on sügav keskmine punane. Seda kasutatakse laia värvivaliku tootmiseks, nt verevpunane, karmiinpunane, rubiinpunane ja keiserlik punane. Lisaks kasutatakse seda muu hulgas erinevate roosade ja lillade toonide tegemiseks. Karmiini kasutatakse nii toiduainetes, kosmeetikas kui kunstitarvetes.

Pigmendi valmistamine
---------------------

Karmiini valmistamine koosneb kahest etapist. Eelnevalt kuivatatud putukad keedetakse esimeses etapis esmalt vees, et eraldada olenevalt kasutatava putuka liigist karmiin- või kermesiinhape. Teiseks etapiks on pigmendi sadestamine, kui lisada selgele filtreeritud lahusele maarjajääd (alumiiniumkaaliumsulfaatdodekahüdraat). Maarjajääs sisalduvad alumiiniumioonid moodustavad intensiivse karmiinpunase värvi komplekssoola. 70 000 putukast saab umbes pool kilogrammi kuivatatud putukaid, millest omakorda saab veidi alla 100g värvipigmenti .

Etümoloogia
-----------

Puhas punane värvaine, mis on saadud košenillitäidelt - tuleneb prantsuse keelsest sõnast *carmin* (12. saj.), keskaegses ladina keeles *carminium*, araabia keeles *qirmiz*, vana itaalia keeles *carmesi* või *cremesi* .

Värvikoodid
-----------

Internetis kasutades on karmiinpunase värvi RGB väärtused on 153, 0, 28; CMYK väärtused 0, 100, 81,7, 40 ja HSV väärtused 349, 100, 60. Värvi esindab HEX-süsteemis kuueteistkümnendkood #99001C. Klassikalises RAL-süsteemis, mida kasutatakse lakkide, pulbervärvide ja plasti standardvärvide määratlemiseks, esindab karmiinpunast värvikood RAL 3002 .

Kasutamise ajalugu
------------------

Ameerikas kasutati karmiinhappega pigmenti tekstiilide värvimiseks juba 700 eKr. Seda pigmenti on ajaloos peetud suurepäraseks värvaineks loomsete tekstiilide, eriti siidide ja villade jaoks, kuna sellel on suur valik erinevaid toone ja toone alates violetsetest korallini. Pigmenti kasutati Kolumbuse-eelses Mehhikos küüliku karusnaha ja sulgede värvainena ning seinamaalingute, käsikirjade ja tekstiilide maalimiseks.

Esimest korda eksporditi karmiini Mehhikost Hispaaniasse 16. sajandil . Keiser Charles V käsul hakati seda eksportima ka ülejäänud Euroopasse ja Aasiasse. Karmiin sai hõbeda järel kasumlikkuse poolest Uue Maailma teiseks kaubaartikliks. Karmiini tarniti Euroopasse ja Aasiasse kuni 1820. aastani, mil Prantsusmaa avastas, kuidas seda pigmenti ise toota. Hiljem lõid Saksa ja Briti keemikud karmiiniga konkureerivaid sünteetilisi värvaineid. See murdis Hispaania monopoli, vähendas dramaatiliselt karmiini hinda ja suurendas selle kättesaadavust rohkematele inimestele. 

Euroopas on kermesiinhappe baasil pigment ilmselt vanim ja tuntuim loomse päritoluga värvaine, mida mainiti juba Vana Testamendi esimeses Moosese raamatus 38 : 28. Erinevalt karmiinhappest ei kasutata histotehnoloogias kermesiinhapet. Kermesiinhappega pigment oli väga kallis värvaine ja seda kasutati maalides sageli ka koos punase ja sinerõika või indigoga, et toota purpurseid toone, millel oleks hea vastupidavus. Mõned kõige väärtuslikumad antiikesemed kogu maailma kollektsioonides ja ajaloolised siidist tekstiilitööd on karmiinpigmendiga värvitud .

Karmiinpunast värvi, mis on saadud naturaalsest pigmendist, on kasutatud järgnevates maalides: Rembrandti „Öine vahtkond", „Hendrickje Stoffels", „Margaretha de Geeri portree", „Jacob Tripi portree" ning „Autoportree 63-aastaselt" ; Veronese „Risti kandev Kristus"; Raphaeli „Baglioni altarimaal", „Mondi ristilöömine", „Ansidei Madonna" ja „Püha Katariina Aleksandriast"; Van Goghi „Roosa viljapuuaed", „Magamistuba Arles'is"; Titiani „Actaeoni surm", „Venus ja Adonis", „Tepitud varrukaga mehe portree", „Noli me Tangere", "Daami portree (La Schiavona)", "Püha perekond karjasega" ning „Diana ja Callisto"; Hieronymus Boschi „Okastega kroonimine", „Maagide jumaldamine", „Püha Wilgefortise triptühhon" ja „Haywaini triptühhon"; Rogier van der Weydeni „Magdaleena lugemine"; Van Dyck „Heategevus" ja „Balbi lapsed"; Bellini „Pesaro altarimaal"; Murillo „Kristus parandab halvatu"; El Greco „Jorge Manueli portree"; Gerard David „Neitsi ja laps"; Rubens „Samson ja Delilah"; Tintorerro „Kristus, kes peseb jüngrite jalgu" ja „Vincenzo Morosini portree"; Seurat „Lillede vaas".

Loodusliku pigmendi tuvastamine
-------------------------------

Karmiinhappe olemasolu tuvastamiseks saab kasutada vedelikkromatograafiat ja dioodirea detektorit koos massispektromeetriga, mis on varustatud neljakordse lennuaja analüsaatoriga (LC-DAD-QTOF). Seda meetodit kasutatakse kunstilises loomingus karmiinhappe ja kermesiinhappe leidmiseks. Peegeldusspektroskoopia on näidanud, et karmiin peegeldab valdavalt punast valgust. Selle värvust kirjeldatakse lainepikkusel 497 nm sügavlillapunase ja 612 nm juures helepunasena .

Kasutamise näiteid tänapäevast
------------------------------

Läti Vabariigi riigilipu äärtes on karmiinpunane väli, mida poolitab kitsas valge triip, mis on viiendik lipu laiusest.

Karmiinpunast kasutatakse automargi Porsche mudelitel 911 (2012, 2016–2021), Boxster (2014–2016), 718 Boxster (2017–2021), Cayenne (2012–2018) Cayman (2014–2016). 718 Cayman (2017–2019), Macan (2017–2021), Panamera (2012–2021) ning Taycan (2020, 2021) .

Itaalia jalgpalliklubi AS Roma vapivärvid on karmiinpunane ja kuldkollane.

Karmiinpunane pigment, mis on tehtud putukatest, on ka tänapäeval väga tavaline koostisosa nii traditsioonilises kui ka looduslikus meigis. Seda pigmenti sisaldavad erinevad kaubamärgid alates ilubrändidest nagu L'Oreal ja Maybelline kuni kõige kallimate kõrgmoe ilusarjadeni nagu Chanel ja YSL. Tuntuim looduskosmeetika bränd, mis looduslikku pigmenti oma toodetes kasutab, on Burt’s Bees.

Viited
------

1. ↑  Borges, M. E.; Tejera, R. L.; Díaz, L.; Esparza, P.; Ibáñez, E. (15. juuni 2012). "Natural dyes extraction from cochineal (Dactylopius coccus). New extraction methods". *Food Chemistry*. 6th International Conference on Water in Food. **132** (4): 1855–1860. DOI:10.1016/j.foodchem.2011.12.018. ISSN 0308-8146.
2. 1 2  Schweppe, H. & Roosen-Runge, H. 1986. Carmine-cochineal carmine and Kermes carmine, in: R.L. Feller (Ed.), Artists' Pigments: A Handbook of Their History and Characteristics, volume 1, National Gallery of Art, Washington, pp. 255–283.
3. ↑  "How Carmine, the Red Dye Made From Bugs, Makes It Into Your Food". *HowStuffWorks* (Ameerika inglise). 22. juuni 2020. Vaadatud 27. novembril 2023.
4. 1 2  Anderson, B. C. 2015. Evidence of Cochineal’s Use in Painting, The Journal of Interdisciplinary History, XLV:3, 337–366
5. ↑  22 Types of Carmine Red Simplicable
6. ↑  "Carmine | Natural Dye, Cochineal, Insect Dye | Britannica". *www.britannica.com* (inglise). Vaadatud 27. novembril 2023.
7. 1 2  C. Padilla,  B.C. Anderson. (2015). A red like no other : how cochineal colored the world : an epic story of art, culture, science, and trade. New York, NY: Skira/Rizzoli.
8. ↑  "carmine | Etymology of carmine by etymonline". *www.etymonline.com* (inglise). Vaadatud 27. novembril 2023.
9. ↑  "#99001C Hex Color | RGB: 153, 0, 28 | CARMINE, RED". *ColorCombos.com* (inglise). Vaadatud 27. novembril 2023.
10. ↑  "RAL Color Chart | www.RALcolor.com". *www.ralcolor.com*. Vaadatud 27. novembril 2023.
11. ↑  "Carmine: painting with insect blood | Royal Talens". *www.royaltalens.com* (inglise). Vaadatud 27. novembril 2023.
12. ↑  E. Phipps, Cochineal Red: The Art History of a Color, Metropolitan Museum of Art, 2010
13. ↑  Carmine: Most Up-to-Date Encyclopedia, News & Reviews. Academic Accelerator,
14. ↑  Müller-Maatsch, J.; Gras, C. (1. jaanuar 2016), Carle, Reinhold; Schweiggert, Ralf M. (toim-d), "18 - The "Carmine Problem" and Potential Alternatives11Both authors contributed equally to this chapter.", *Handbook on Natural Pigments in Food and Beverages*, Woodhead Publishing Series in Food Science, Technology and Nutrition, Woodhead Publishing, lk 385–428, DOI:10.1016/b978-0-08-100371-8.00018-x, ISBN 978-0-08-100371-8, vaadatud 27. novembril 2023
15. ↑  "Kermes - Dyes for Histology". *StainsFile* (Ameerika inglise). Vaadatud 27. novembril 2023.
16. ↑  A. Verhecken. (1989) Dyeing with kermes is still alive! J Soc Dyers Colourists; 105: 389–391
17. ↑  Pars, Abdulkadir; Karadag, Recep. "Investigation of the effects of laser radiation on silk fabrics dyed with kermes insect ( Kermes vermilio Planchon)". *Textile Research Journal* (inglise). **93** (19–20): 4492–4502. DOI:10.1177/00405175231174646. ISSN 0040-5175.
18. ↑  "Carmine". *ColourLex* (Ameerika inglise). Vaadatud 27. novembril 2023.
19. ↑  "Simbolika". *saeima.lv* (läti). Vaadatud 27. novembril 2023.
20. ↑  "Carmine Red (Rennbow) | Porsche Colors | Porsche Club of America Color Wiki". *www.rennbow.org*. Vaadatud 27. novembril 2023.
21. ↑  "Our history". *www.asroma.com* (inglise). Vaadatud 27. novembril 2023.
22. ↑  Adams, Kristin (21. märts 2022). "Is There Beetle Juice in Your Cosmetics?". *Afterglow Cosmetics* (Ameerika inglise). Vaadatud 27. novembril 2023.